Datalek ‘ontbloot’ SA bitcoin-handelaarArgieffoto (Foto: MichaelWuensch/Pixabay) Die volledige transaksiegeskiedenis van die Suid-Afrikaanse bitcoin-handelaar, Mirror Trading International (MTI) is verlede week deur ŉ groep kuberkrakers, Anonymous ZA, gegryp en op die internet vrygestel. Die name, gebruikersname, e-posadresse, bitcoin-saldo’s en verdienstes wat aan elke rekening gekoppel is deur die kuberkrakers gesien en ŉ afskrif van die data wat op 14 September van toepassing was, is op ‘n donker webwerf genaamd MTILeaks gepubliseer. Die datalek volg ná daar die afgelope tyd uit verskeie oorde beweer is dat MTI eintlik ŉ piramideskema bedryf en beleggers wêreldwyd gemaan is om hul beleggings te onttrek. In Suid-Afrika het die finansiëlesektor-waghond, die Gedragsowerheid vir die Finansiële Sektor (FSCA), onlangs gewaarsku dat MTI nie ‘n lisensie het vir die betrokke besigheid wat bedryf word nie. Die organisasie is ook baie bekommerd oor MTI se aktiwiteite. “MTI beweer dat hy meer as R2,9 miljard van klante in handelsrekeninge het, maar ons kon nie finaal bevestig dat die fondse bestaan ​​nie. Boonop lyk die opbrengste op die beleggings wat MTI beloof, vergesog en onrealisties,” aldus die FSCA se verklaring. Finansiële reguleerders in Texas en Kanada het ook onlangs alarm gemaak oor MTI se sakepraktyke en dit as ŉ piramideskema beskryf wat misleidende bewerings oor sy opbrengste gemaak het. MTI gebruik ‘n baie aggressiewe multivlakbemarkingsveldtog wat 10% kommissie aan bestaande kliënte betaal wat nuwe beleggers werf. Volgens MTI se webwerf is Johann Steynberg, van Polokwane die maatskappy se uitvoerende hoof en stigter. Die hoofkantoor is in Stellenbosch met satellietkantore in Randburg en die Strand. Die datalek het glo gewys dat MTI Bitcoin-deposito’s van meer as R4 miljard ontvang het en dat sowat R2,9 miljard deur beleggers onttrek is. MTI benodig glo R3,1 miljard om die oorblywende deposito’s en verdienstes van al hul lede te dek maar die beskikbare balans is aansienlik minder. MTI se bemarkingshoof, Cheri Ward, het die sekuriteitsbreuk vroeër in die media bevestig maar die akkuraatheid van die data wat vrygestel is betwis en volgehou dat die maatskappy nie ŉ piramideskema bedryf nie. Sy het gesê die sogenaamde tekort in bitcoin wat Anonymous ZA beweer ŉ feit is, is gebaseer op die aanname dat MTI nie handel dryf nie en dis nie die geval nie. “MTI bly gefokus om ŉ diens aan lede te verskaf en ons beloftes na te kom, wat ons tot dusver buitengewoon goed gedoen het.” Ward het Vrydag aan Maroela Media gesê die kuberaanval was kwaadwillig en onwettig en dat MTI ‘n bewese rekord van meer as 172 000 lede het wat almal tevrede is met die diens en ondersteuning wat hul van die maatskappy ontvang. Sy sê MTI maak eksklusief gebruik van ŉ kunsmatige intelligensie-bot, ŉ sagteware toepassing wat geprogrammeer is om sekere take uit te voer. “Dit is ons eksklusiewe handelsgeheim en ons hele sakemodel is aan die eksklusiwiteit van die bot gekoppel. Ons doen dus wat ons kan om ons intellektuele eiendom te beskerm.” Die skeptici bly egter ongelowig. Twee advokate wat tans verskeie piramideskemas ondersoek en beleggers wat geld verloor het bystaan sê dieselfde name kom in die topbestuur van die verskillende “word vinnig ryk-skemas” voor. “Al die skemas stort na ŉ ruk in duie en los dan ŉ klomp goedgelowiges in sak en as omdat hulle al hul pensioen of spaargeld verloor het.” Die direktoraat vir prioriteitsmisdaadondersoeke (die Valke) ondersoek byvoorbeeld BTC Global waar 28 000 beleggers sowat R1 miljard verloor het. Die maatskappy het beleggers 14% groei per week beloof voor die stigter, Steven Twain, in 2018 verdwyn het. “Daar word selfs beweer dat hy nooit bestaan het nie, dis ŉ teksboek ponziskema,” sê die advokate, wat verkies om anoniem te bly. Hulle sê die staat van inperking was ook die perfekte verskoning om by so ŉ skema betrokke te raak want mense werk van die huis af terwyl ander weer soek na bronne om geld te verdien. “Dis ook skrikwekkend hoe goedgelowig mense kan wees, hulle doen nie navorsing oor die onderneming nie, kyk nie of dit by die FSCA geregistreer is nie en stel nie vas wie dit bedryf nie, gewoonlik omdat gierigheid oorgeneem het.”